**APSTIPRINĀTI**

VSIA “Latvijas Jūras administrācija”

2022. gada 14. aprīļa valdes sēdē (protokols Nr. 9)

**Starptautiskās kravu loģistikas un ostu informācijas sistēmas lietošanas noteikumi**

Izdoti saskaņā ar Ministru kabineta

2015. gada 28. jūlija noteikumu Nr. 442

“Kārtība, kādā tiek nodrošināta informācijas un

komunikācijas tehnoloģiju sistēmu atbilstība

minimālajām drošības prasībām” 8. un 10. punktu

1. **Vispārīgie noteikumi**
	1. Starptautiskās kravu loģistikas un ostu informācijas sistēmas lietošanas noteikumi (turpmāk – Noteikumi) izstrādāti valsts informācijas sistēmai “Starptautiskā kravu loģistikas un ostu informācijas sistēma” (turpmāk – SKLOIS vai Sistēma). SKLOIS pārzinis ir Satiksmes ministrija (turpmāk – Pārzinis) un turētājs – VSIA “Latvijas Jūras administrācija” (turpmāk – Turētājs).
	2. Saskaņā ar Ministru kabineta 2015. gada 28. jūlija noteikumiem Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” SKLOIS ir noteikta kā paaugstinātas drošības sistēma.
	3. Noteikumi attiecas uz vietējām kompetentajām institūcijām un autorizētajiem sistēmas lietotājiem, kuri saskaņā ar Ministru kabineta 2020. gada 11. februāra noteikumiem Nr. 92 “Starptautiskās kravu loģistikas un ostu informācijas sistēmas noteikumi” (turpmāk – MK noteikumi Nr. 92) noslēguši SKLOIS lietošanas līgumu (1. pielikums), un tām piesaistītajām fiziskajām personām, kurām piešķirta piekļuve Sistēmai (turpmāk – Sistēmas lietotāji).
	4. Noteikumi nosaka:
		1. Sistēmas lietotāju tiesību reģistrācijas un anulēšanas kārtību;
		2. Sistēmas lietotāju tiesības, pienākumus, ierobežojumus un atbildību;
		3. Sistēmas lietošanas kārtību;
		4. Atbalsta sniegšanas kārtību Sistēmas lietotājiem.
2. **Lietotāju tiesību reģistrēšana un anulēšana**
	1. Sistēmas lietotāji ir:
		1. fiziskas personas, kas izmanto SKLOIS grafisko lietotāja interfeisu – fiziskie Sistēmas lietotāji;
		2. juridiskas personas, kas izmanto starpsistēmu datu apmaiņu ar SKLOIS – loģiskie Sistēmas lietotāji.
	2. Sistēmas lietotājam piekļuvi SKLOIS piešķir, pamatojoties uz SKLOIS lietotāja pieteikumu (2. pielikums);
	3. Katram Sistēmas lietotājam piešķir unikālu identifikatoru.
	4. Turētājs nosaka Sistēmas lietotāja piekļuves tiesības saskaņā ar MK noteikumu Nr. 92 1. pielikuma 2. punktu.
	5. Fiziskajiem Sistēmas lietotājiem piešķir divpakāpju autentifikāciju vismaz vienā no šādiem veidiem:
		1. lietotāja vārds un parole fiksētai un reģistrētai lietotāja IP adresei;
		2. lietotāja vārds, parole un kodu karte brīvi izvēlētai IP adresei;
		3. vienota autentifikācija, ja lietotājs autentificējas Sistēmai, izmantojot valsts pārvaldes portāla www.latvija.lv e-pakalpojumu atbalsta piedāvātos autentifikācijas veidus.
	6. Loģiskajiem Sistēmas lietotājiem, autentifikācijai izmantoto reģistrētu sertifikātu.
	7. SKLOIS lietotāja tiesības anulē:
		1. ja Sistēmas lietotājs neievēro Noteikumus vai SKLOIS drošības prasības;
		2. ja Turētājs saņem informāciju par to, ka noteiktam Sistēmas lietotājam vairs nav pamata piekļūt SKLOIS kopumā (piemēram, ar personu izbeigtas dienesta/darba attiecības vai mainījušies personas dienesta/amata pienākumi);
		3. ja zaudējis spēku ar Sistēmas lietotāju noslēgtais Sistēmas lietošanas līgums.
	8. Lai atjaunotu Noteikumu 2.7.1. apakšpunktā noteiktajā gadījumā anulētās SKLOIS lietotāja tiesības, vietējā kompetentā institūcija vai autorizētais sistēmas lietotājs iesniedz Turētājam jaunu SKLOIS lietotāja pieteikumu.
3. **Lietotāju tiesības un pienākumi, ierobežojumi un atbildība**
	1. SKLOIS lietotājam ir tiesības:
		1. piekļūt SKLOIS resursiem saskaņā ar reģistrētajām tiesībām un piešķirto piekļuves tiesību apjomu;
		2. saņemt atbalstu no Turētāja Sistēmas lietošanas atbalstam un administrēšanai nozīmētajām personām (turpmāk – SKLOIS uzturēšanas daļa) Noteikumu 5. punktā noteiktajā kārtībā;
		3. saņemt ziņojumus par SKLOIS darbības pārtraukumiem vai traucējumiem;
		4. saņemt piekļuvi SKLOIS problēmu pieteikumu reģistram.
	2. SKLOIS lietotājam ir pienākums:
		1. ievērot kārtību, kas noteikta Noteikumos un Sistēmas lietošanas līgumā;
		2. izmanot piešķirtās piekļuves tiesības tikai Sistēmas lietotāja darbību regulējošajos normatīvajos aktos noteiktajiem mērķiem un savu konkrēto pienākumu veikšanai;
		3. nekavējoties ziņot SKLOIS uzturēšanas daļai, ja:
			1. kļuvis zināms, ka viņa vai citas personas piekļuves informācija Sistēmai ir nonākusi vai varētu būt nonākusi trešo pušu rīcībā;
			2. ir aizdomas vai ir informācija, ka ir noticis Sistēmas apdraudējums vai drošības incidents;
		4. sadarboties ar Turētāju vai Pārzini Sistēmas drošības incidentu izmeklēšanā un ievainojamības apstākļu noskaidrošanā;
		5. iepazīties ar Sistēmas vai Turētāja sūtītiem ziņojumiem un laikus izpildīt norādītās darbības, ja attiecināms.
	3. Sistēmas lietotājam ir aizliegts:
		1. izpaust tam piešķirtos autentifikācijas rīkus;
		2. izmantot Sistēmas informācijas un tehniskos resursus, lai izplatītu vai uzglabātu ar darbu nesaistītu informāciju;
		3. veikt darbības, kas nepamatoti noslogo Sistēmas informācijas vai tehniskos resursus;
		4. nesankcionēti nodod Sistēmas informācijas vai tehniskos resursus trešajai personai;
		5. nesankcionēti mainīt Sistēmas konfigurāciju;
		6. apturēt antivīrusa programmatūras automātiski uzsāktos darbības procesus, kas var ietekmēt regulāro darba staciju pārbaužu rezultātus;
		7. veikt darbības, kas ir konstatētas kā darba stacijas apdraudējums, ignorējot antivīrusa programmatūras sniegtos ziņojumus par apdraudējuma esamību;
		8. uzglabāt vai izmantot cita lietotāja autentifikācijas datus, lai piekļūtu Sistēmas informācijas vai tehniskajiem resursiem.
	4. Sistēmas lietotājs ir atbildīgs par zaudējumiem, kas radušies šajos noteikumos noteikto prasību neievērošanas dēļ.
	5. Sistēmas lietotājs ir atbildīgs par zaudējumiem, kas nodarīti citai personai, ja:
		1. Sistēmas lietotājs sniedzis nepatiesu informāciju Turētājam;
		2. Sistēmas lietotājs nav pienācīgi rūpējies par savā pārziņā esošo identifikatoru un autentifikācijas rīku aizsardzību pret neatļautu izmantošanu;
		3. ir pamats uzskatīt, ka Sistēmas lietotāja elektroniskie identifikācijas dati, kuri atrodas tā pārziņā, izmantoti bez šīs personas ziņas, un Sistēmas lietotājs nav apzināti ziņojis SKLOIS uzturēšanas daļai, ka viņa piekļuves informācija Sistēmai ir nonākusi vai varētu būt nonākusi trešo pušu rīcībā.
4. **SKLOIS uzturēšanas daļas tiesības un pienākumi**
	1. SKLOIS uzturēšanas daļaiir tiesības sazināties ar Sistēmas lietotāju par Sistēmas lietošanas jautājumiem vai Sistēmas lietotāju apstrādāto datu kvalitāti.
	2. SKLOIS uzturēšanas daļai ir pienākums:
		1. reģistrēt Sistēmas lietotājus un piešķirt piekļuves tiesības atbilstoši noslēgtajiem Sistēmas lietošanas līgumiem, lietotāju pieteikumiem un Noteikumiem;
		2. anulēt Sistēmas lietotāja tiesības Noteikumu 2.7. punktā minētajos gadījumos;
		3. nosūtīt fizisko lietotāju autentifikācijas datus (lietotājvārds un pagaidu parole) tikai un vienīgi uz e-pastu, kas norādīts lietotāja pieteikumā;
		4. nosūtīt fizisko lietotāju kodu karti pa pastu uz to adresi, kas norādīta sistēmas lietošanas līgumā vai pieteikumā. Ja kodu karte tiek sūtīta elektroniski, tā tiek nosūtīta tikai šifrētā veidā uz pieteikumā norādīto e-pastu vai mobilā tālruņa numuru;
		5. reģistrējot loģisko Sistēmas lietotāju, izveidot reģistrētu sertifikātu, parakstot no vietējās kompetentās institūcijas vai autorizētā sistēmas lietotāja saņemto sertifikāta pieprasījumu un nosūtot to uz loģiskā Sistēmas lietotāja pieteikumā norādīto e-pasta adresi;
		6. izveidoto loģiskā Sistēmas lietotāja serifikātu augšupielādēt Sistēmā pie konkrētā lietotāja datiem.
5. **Lietotāju atbalsta kārtība**
	1. SKLOIS uzturēšanas daļa informē Sistēmas lietotājus par:
		1. SKLOIS darbības traucējumiem un pārtraukumiem;
		2. rīcību neplānotu SKLOIS darbības pārtraukumu laikā;
		3. izmaiņām un papildinājumiem SKLOIS funkcionalitātēs.
	2. Sistēmas lietotāji var saņemt atbalsta informāciju par SKLOIS informācijas un tehnisko resursu darbību. Atbalsta informācijā neietilpst konsultāciju sniegšana par Sistēmas lietotāju tiešo darba funkciju un uzdevumu izpildes kārtību.
	3. Sistēmas lietotāju atbalstu sniedz telefoniski vai e-pastā.
	4. Sistēmas lietotāju atbalstu sniedz tikai darba laikā. SKLOIS uzturēšanas daļas kontaktinformācija un darba laiks norādīts Turētāja tīmekļa vietnē <https://www.lja.lv/SKLOIS>.
	5. Turētājs nodrošina SKLOIS problēmu pieteikumu reģistra darbību, kas pieejama tīmekļa vietnē <https://helpdesk.sklois.lv/> un kurā Sistēmas lietotāji var tiešsaistes režīmā ziņot par Sistēmas darbības vai Sistēmas lietotāju problēmām, kuras ir saistītas ar darba pienākumu izpildi SKLOIS. Lai iegūtu piekļuvi problēmu pieteikumu reģistram, Sistēmas lietotāji sazinās ar SKLOIS uzturēšanas daļu, kas izsniedz problēmu pieteikumu reģistra piekļuves rekvizītus.
6. **Lietošanas kārtība**
	1. SKLOIS izmanto atbilstoši normatīvajos aktos noteiktajām prasībām.
	2. Sistēma pieejama lietotājiem 24 stundas diennaktī tīmekļa vietnē [https://www.msw.lv/](https://www.msw.lv/SKLOIS.Web.Application/Authentication/Login).
	3. Visas lietotāja darbības Sistēmā tiek reģistrētas un auditētas. Iegūto audita informāciju var izmantot drošības incidentu izmeklēšanā.
7. **Noslēguma jautājumi**
	1. Noteikumus pārskata vismaz reizi gadā, kā arī šādos gadījumos:
		1. ja izmaiņas Sistēmā var ietekmēt sistēmas drošību;
		2. ja mainījušies vai ir atklāti jauni Sistēmas drošības apdraudējumi;
		3. ja pēkšņi pieaug Sistēmas drošības incidentu skaits vai ir noticis nozīmīgs Sistēmas drošības incidents;
		4. ja izmaiņas Pārziņa vai Turētāja organizatoriskajā struktūrā skar Sistēmas drošības vadības organizāciju;
		5. ja izdarīti grozījumi normatīvajos aktos, kas regulē Sistēmas darbību.
	2. Noteikumus aktualizē, ja tos pārskatot konstatēta atbilstoša nepieciešamība.

1. pielikums

VSIA “Latvijas Jūras administrācija”

2022. gada 14. aprīļa

Starptautiskās kravu loģistikas un ostu informācijas

sistēmas lietošanas noteikumiem

**LĪGUMS**

**par Starptautiskās kravu loģistikas un ostu informācijas sistēmas lietošanu**

Rīgā, \_\_\_\_\_\_\_. gada \_\_\_\_\_\_\_\_\_\_\_\_\_\_\_\_\_\_\_\_\_ Nr. \_\_\_\_\_\_\_\_\_\_\_\_\_\_\_\_\_\_\_\_

**VSIA “Latvijas Jūras administrācija”** (turpmāk – Sistēmas turētājs), *[paraksttiesīgās personas amats, vārds, uzvārds, un dokuments, saskaņā ar kuru šī persona rīkojas]*, no vienas puses, un

***[Iestādes/komersanta nosaukums]*** (turpmāk – Iestāde/Komersants), [*paraksttiesīgās personas amats, vārds, uzvārds, un dokuments, saskaņā ar kuru šī persona rīkojas]*, no otras puses,

abi kopā turpmāk saukti Līdzēji un katrs atsevišķi – Līdzējs,

noslēdz šādu līgumu (turpmāk – Līgums):

**1. Līguma priekšmets**

Sistēmas turētājs Līgumā noteiktajā kārtībā nodrošina Iestādei/Komersantam (tā amatpersonām/darbiniekiem) piekļuvi Starptautiskajai kravu loģistikas un ostu informācijas sistēmai (turpmāk – SKLOIS) vai nu tiešsaistē, vai izmantojot starpsistēmu tīmekļa pakalpes.

**2. Līdzēju pienākumi un tiesības**

2.1. Sistēmas turētājs:

2.1.1. piešķir Iestādes/Komersanta amatpersonām/darbiniekiem piekļuvi SKLOIS, pamatojoties uz SKLOIS lietotāja pieteikumu (turpmāk – Pieteikums);

2.1.2. Iestādes/Komersanta amatpersonām/darbiniekiem, kuriem saskaņā ar Līguma 2.1.1. punktu ir piešķirta piekļuve SKLOIS (turpmāk – Sistēmas lietotāji) un attiecībā uz kuriem Pieteikumā ir norādīts, ka tie lietos SKLOIS tiešsaistē, ja nepieciešams, izsniedz:

2.1.2.1. lietotāja identifikatoru (lietotājvārdu);

2.1.2.2. paroli;

2.1.2.3. kodu karti;

2.1.3. Sistēmas lietotājiem, attiecībā uz kuriem Pieteikumā ir norādīts, ka tie lietos SKLOIS, izmantojot starpsistēmu tīmekļa pakalpes, nodrošina piekļuvi SKLOIS, ja starp attiecīgajām sistēmām ir izveidots atbilstošs sakaru kanāls un drošības sertifikātu ģenerēšana;

2.1.4. nodrošina Sistēmas lietotājiem nepārtrauktu piekļuvi SKLOIS, izņemot:

2.1.4.1. plānotus vai ārkārtas SKLOIS darbības pārtraukumus;

2.1.4.2. gadījumus, kad piekļuve netiek nodrošināta Iestādes/Komersanta vaiSistēmas lietotāja informācijas vai tehnisko resursu (piemēram, programmatūras, datortehnikas, interneta pieslēguma) nepienācīgas darbības dēļ;

2.1.5. nosūtot attiecīgu paziņojumu uz Sistēmas lietotāju e-pastiem, brīdina tos par:

2.1.5.1. plānotajiem SKLOIS darbības pārtraukumiem – savlaicīgi, bet ne vēlāk kā vienu dienu iepriekš;

2.1.5.2. ārkārtas SKLOIS darbības traucējumiem – nekavējoties;

2.1.6. nodrošina SKLOIS lietošanas noteikumu aktuālās versijas pieejamību tīmekļa vietnē https://www.lja.lv/SKLOIS un, nosūtot attiecīgu paziņojumu uz Sistēmas lietotāju e-pastiem, kā arī Līguma 5.2. punktā norādītās kontaktpersonas e-pastu, nekavējoties informē par jaunas SKLOIS lietošanas noteikumu aktuālās versijas publicēšanu;

2.1.7. ir tiesīgs pilnībā vai daļēji anulēt Sistēmas lietotāja piekļuvi SKLOIS, ja:

2.1.7.1. attiecīgais Sistēmas lietotājs neievēro SKLOIS lietošanas noteikumus;

2.1.7.2. attiecīgajam Sistēmas lietotājam vairs nav pamata piekļūt SKLOIS – kopumā (piemēram, ar personu izbeigtas dienesta/darba attiecības) vai iepriekš pieprasītajā apjomā (piemēram, mainījušies personas dienesta/amata pienākumi);

2.1.8. par Sistēmas lietotāja piekļuves tiesību pilnīgu vai daļēju anulēšanu nekavējoties informē attiecīgo Sistēmas lietotāju, kā arī Līguma 5.2. punktā norādīto kontaktpersonu.

2.2. Iestāde/Komersants:

2.2.1. nodrošina, ka Pieteikumā attiecībā uz katru amatpersonu/darbinieku piekļuve SKLOIS tiek prasīta tikai tādā apjomā, kādā tas nepieciešams šīs amatpersonas/darbinieka dienesta/amata pienākumu izpildei;

2.2.2. nodrošina, ka Pieteikumu iesniedz nevis individuāla amatpersona/darbinieks, attiecībā uz kuru tiek iesniegts Pieteikums, bet gan persona, kas ir atbildīga par amatpersonu/darbinieku piekļuves SKLOIS administrēšanu no Iestādes/Komersanta puses;

2.2.3. regulāri kontrolē, vai Sistēmas lietotājiem joprojām ir pamats piekļūt SKLOIS, un:

2.2.3.1. nekavējoties informē Sistēmas turētāju par to, ka noteiktam Sistēmas lietotājam vairs nav pamata piekļūt SKLOIS – kopumā (piemēram, ar personu izbeigtas dienesta/darba attiecības) vai iepriekš pieprasītajā apjomā (piemēram, mainījušies personas dienesta/amata pienākumi);

2.2.3.2. līdz katra gada 1. martam iesniedz Sistēmas turētājam sarakstu ar aktuālo informāciju par visiem Sistēmas lietotājiem;

2.2.4. nodrošina, ka, izmantojot tīmekļa pakalpes, Iestādes/Komersanta amatpersonas/darbinieki piekļūst SKLOIS tikai tādā apjomā, kā norādīts Pieteikumos, kā arī, pēc Sistēmas turētāja pieprasījuma, informē to par Iestādes/Komersanta amatpersonām/darbiniekiem, kas noteiktā laika periodā faktiski piekļuvuši SKLOIS, izmantojot tīmekļa pakalpes;

2.2.5. pēc Sistēmas turētāja pieprasījuma, nodrošina tam piekļuvi Sistēmas lietotāju dienesta/amata aprakstiem;

2.2.6. nodrošina, ka Sistēmas lietotāji ievēro SKLOIS lietošanas noteikumus;

2.2.7. nekavējoties informē Sistēmas turētāju par to, ka Iestādei/Komersantam vairs nav pamata piekļūt SKLOIS (piemēram, zaudējis spēku līgums ar ostu par kuģu aģentēšanas pakalpojumu sniegšanu šajā ostā).

**3. Līdzēju atbildība**

3.1. Līdzēji ir savstarpēji atbildīgi par zaudējumiem, ko tie Līguma izpildes laikā ar savu prettiesisku darbību vai bezdarbību vai Līguma neizpildi vai nepienācīgu izpildi ir nodarījuši otram Līdzējam vai trešajai personai.

3.2. Līdzējs nav atbildīgs par Līguma saistību neizpildi vai nepienācīgu izpildi tiktāl, cik tas pierāda, ka neizpildīšanas vai nepienācīgas izpildīšanas cēlonis ir bijusi nepārvarama vara.

3.3. Par nepārvaramas varas apstākļiem atzīst ārkārtas situāciju vai notikumu:

3.3.1. no kura nav iespējams izvairīties un kura sekas nav iespējams pārvarēt;

3.3.2. kuru Līguma slēgšanas brīdī nebija iespējams paredzēt;

3.3.3. kas nav radies Līdzēja vai tā kontrolē esošas personas rīcības dēļ;

3.3.4. kas padara saistību izpildi ne tikai apgrūtinošu, bet neiespējamu.

3.4. Līdzējs, kuram iestājušies nepārvaramas varas apstākļi, nekavējoties nosūta par to paziņojumu otram Līdzējam.

**4. Līguma spēkā stāšanās, darbības termiņš, grozīšana un izbeigšana**

 4.1. Līgums stājas spēkā dienā, kad tas ir abpusēji parakstīts un reģistrēts Sistēmas turētāja lietvedībā.

4.2. Līgums ir spēkā, kamēr Sistēmas turētājs pilda SKLOIS turētāja funkcijas.

 4.3. Līgumu var grozīt vai izbeigt, Līdzējiem savstarpēji rakstiski vienojoties.

 4.4. Sistēmas turētājam ir tiesības vienpusēji izbeigt Līgumu, iesniedzot Iestādei/Komersantam atbilstošu rakstisku paziņojumu:

4.4.1. ja Iestāde/Komersants neievēro Līgumā noteikto;

4.4.2. ja Iestādei/Komersantam vairs nav pamata piekļūt SKLOIS (piemēram, zaudējis spēku līgums ar ostu par kuģu aģentēšanas pakalpojumu sniegšanu šajā ostā).

**5. Līdzēju kontaktpersonas**

5.1. Sistēmas turētāja kontaktpunkts jautājumos, kas saistīti ar Līguma izpildi, ir SKLOIS uzturēšanas daļa (tālruņa numurs: 67062120; e-pasta adrese: helpdesk@sklois.lv).

5.2. Iestādes/Komersanta kontaktpersona jautājumos, kas saistīti ar Līguma izpildi, ir *[kontaktpersonas vārds, uzvārds, tālruņa numurs un e-pasta adrese]*.

5.3. Līdzēja kontaktpersonas vai šīs personas kontaktinformācijas maiņas gadījumā attiecīgais Līdzējs nekavējoties paziņo par to otram Līdzējam. Šajā gadījumā Līdzējiem nav jāvienojas saskaņā ar Līguma 4.3. punktu.

**6. Fizisko personu datu aizsardzība**

 6.1. Līdzējs, kurš nodod otram Līdzējam fiziskās personas datus, atbild par attiecīgo datu nodošanas tiesiskā pamata nodrošināšanu.

6.2. Līdzējiem ir tiesības apstrādāt no otra Līdzēja iegūtos fizisko personu datus tikai ar mērķi noslēgt Līgumu, nodrošināt Līgumā noteikto saistību izpildi vai nodrošināt uz Līdzējiem attiecināmu juridisku pienākumu izpildi. Apstrādājot fizisko personu datus, Līdzēji ievēro normatīvajos aktos noteiktās prasības šādu datu apstrādei un aizsardzībai, tai skaitā Eiropas Parlamenta un Padomes 2016. gada 27. aprīļa Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktās prasības.

 6.3. Līdzēji apņemas, saskaņā ar normatīvajiem aktiem, iznīcināt no otra Līdzēja iegūtos fizisko personu datus, kad izbeidzas tiesiskais pamats tos apstrādāt.

**7. Citi noteikumi**

7.1. Līdzēji atbilstoši Elektronisko dokumentu likuma 3. panta piektajai daļai vienojas, ka dokumenti SKLOIS tiek parakstīti ar elektronisko parakstu, par ko saskaņā ar SKLOIS darbību regulējošajiem normatīvajiem aktiem tiek uzskatīti lietotājiem piešķirtie identifikatori un autentifikācijas rīki.

 7.2. Līgums ir saistošs visiem Līdzēju tiesību un saistību pārņēmējiem.

 7.3. Visus jautājumus, kas nav regulēti Līgumā, un visus strīdus, kas radušies saistībā ar Līguma izpildi, Līdzēji risina savstarpējās sarunās, bet, ja sarunu rezultātā vienošanās netiek panākta, saskaņā ar Latvijas Republikā spēkā esošajiem normatīvajiem aktiem.

 7.4. Līgums sastādīts uz *[lapu skaits]* lapām divos eksemplāros, no kuriem viens eksemplārs glabājas pie Sistēmas turētāja, otrs – pie Iestādes/Komersanta.

|  |  |
| --- | --- |
| **Sistēmas turētājs** | **Iestāde/Komersants** |
| Trijādības iela 5, Rīga, LV-1048 | *[Iestādes/komersanta juridiskā adrese]* |
| Reģistrācijas numurs: 40003022705*[paraksttiesīgās personas amats, vārds* *un uzvārds]* | *[Iestādes/komersanta reģistrācijas numurs]**[Iestādes/komersanta e-pasta adrese]**[paraksttiesīgās personas amats, vārds* *un uzvārds]* |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| paraksts | paraksts |
|  |  |
|  |  |

2. pielikums

VSIA “Latvijas Jūras administrācija”

2022. gada 14. aprīļa

Starptautiskās kravu loģistikas un ostu informācijas

sistēmas lietošanas noteikumiem

*[Sistēmas lietotāja nosaukums, reģistrācijas numurs, juridiskā adrese, e-pasta adrese]*

**VSIA “Latvijas Jūras administrācija”**

Trijādības iela 5, Rīga, LV-1048

lja@lja.lv

*[Dokumenta datums]*

Par SKLOIS lietotāja tiesību piešķiršanu

Lūdzu piešķirt piekļuvi Starptautiskajai kravu loģistikas un ostu informācijas sistēmai (turpmāk – Sistēma):

|  |  |
| --- | --- |
| 1. Sistēmas lietotāja veids[[1]](#footnote-1) |  |
| 2. Piesaistītās fiziskās personas |  |
| 2.1. vārds, uzvārds |  |
| 2.2. Latvijas Republikā piešķirts personas kods vai, ja tāda nav, dzimšanas datums un pavalstniecība |  |
| 2.3. pienākumi, kuru izpildei nepieciešamas piekļuves tiesības |  |
| 2.4. darba e-pasta adrese |  |
| 2.5. tālrunis |  |
| 3. Ar amata pienākumu izpildi saistītā osta[[2]](#footnote-2) |  |
| 4. Nepieciešamais piekļuves tiesību apjoms[[3]](#footnote-3) |  |
| 5. Lietos Sistēmu tiešsaistē[[4]](#footnote-4) |  |
| 6. Nepieciešama identifikācijas kodu karte[[5]](#footnote-5) |  |
| 7. Lietos Sistēmu, izmantojot starpsistēmu tīmekļa pakalpes[[6]](#footnote-6) |  |

*[Iesniedzēja paraksttiesīgās personas amats, vārds, uzvārds un paraksts]*

1. Sistēmas lietotāja veids saskaņā ar Ministru kabineta 2020. gada 11. februāra noteikumu Nr. 92 “Starptautiskās kravu loģistikas un ostu informācijas sistēmas noteikumi” 13. vai 14. punktu. [↑](#footnote-ref-1)
2. Ostas(-u) nosaukums(-i) vai norāde "Visas ostas". [↑](#footnote-ref-2)
3. Sistēmas lietotājam piesaistītajai fiziskajai personai nepieciešamo piekļuves tiesību apjoms – kādai Sistēmā iekļautajai informācijai ir nepieciešama piekļuve (piemēram, norāde "paziņojums par kuģa ienākšanu ostā un iziešanu no tās", "paziņojums par kuģa faktisko ienākšanas laiku (ATA)"). Norādītais piekļuves tiesību apjoms nevar pārsniegt Ministru kabineta 2020. gada 11. februāra noteikumu Nr. 92 “Starptautiskās kravu loģistikas un ostu informācijas sistēmas noteikumi” 1. pielikumā attiecīgajam Sistēmas lietotāja veidam noteikto piekļuves tiesību apjomu. [↑](#footnote-ref-3)
4. Norāde "Jā" vai "Nē". [↑](#footnote-ref-4)
5. Norāde "Jā" vai "Nē". [↑](#footnote-ref-5)
6. Norāde "Jā" vai "Nē". [↑](#footnote-ref-6)